amanoisuno/poet huggingface dataset:
宣武軍鎮作 王彥威
天兵十萬勇如貔，正是酬恩報國時。汴水波瀾喧鼓角，寄語長安舊冠蓋，粗官到底是男兒。
春雪映早梅 庾敬休
清晨凝雪彩，新候變庭梅。樹愛春榮遍，窗驚曙色催。寒江添粉壁，積潤履青苔。分明六出瑞，隱映幾枝開。聞笛花疑落，揮琴興轉來。曲成非寡和，長使思悠哉。
題雁塔 許玫
寶輪金地壓人寰，獨坐蒼冥啟玉關。北嶺風煙開魏闕，暫放塵心遊物外，六街鐘鼓又催還。
從軍行 厲玄
邊草旱不春，劍光增野塵。戰場收驥尾，清瀚怯龍鱗。帆色起歸越，松聲厭避秦。幾時逢範蠡，處處是通津。
寄婺州溫郎中 厲玄
積雪沒蘭溪，鄰州望不迷。波中分雁宿，樹杪接猿啼。婺女家空在，星郎手未攜。故山新寺額，掩泣荷重題。
送顧非熊及第歸茅山 厲玄
故山登第去，不似舊歸難。帆卷江初夜，梅生洞少寒。采薇留客飲，折竹掃仙壇。名在儀曹籍，何人肯掛冠。
送黃曄明府岳州湘陰赴任 厲玄
恩沾譴雪幾人同，歸宰湘陰六月中。商嶺馬嘶殘暑雨，西省尚嗟君宦遠，水雞啼處莫聽鴻。
緱山月夜聞王子晉吹笙 厲玄
緱山明月夜，岑寂隔塵氛。紫府參差曲，清宵次第聞。韻流多入洞，聲度半和雲。拂竹鸞驚侶，經松鶴對群。蟾光聽處合，仙路望中分。坐惜千岩曙，遺香過汝墳。
和白敏中聖德和平致茲休運歲終功就合詠盛明呈上 魏扶
蕭關新復舊山川，古戍秦原景象鮮。戎虜乞降歸惠化，左衽盡知歌帝澤，從茲不更備三邊。
貢院題 魏扶
梧桐葉落滿庭陰，鎖閉朱門試院深。曾是昔年辛苦地，不將今日負初心。
賦愁 魏扶
愁。迥野，深秋。生枕上，起眉頭。閨閣危坐，風塵遠遊。巴猿啼不住，谷水咽還流。送客泊舟入浦，思鄉望月登樓。煙波早晚長羈旅，弦管終年樂五侯。
登郡中銷暑樓寄東川汝士 楊漢公
岧嶢下瞰霅溪流，極目煙波望梓州。雖有清風當夏景，只能銷暑不銷憂。
明月樓 楊漢公
吳興城闕水雲中，畫舫青簾處處通。溪上玉樓樓上月，清光合作水晶宮。
送閬州妓人歸老 何扶
竹翠嬋娟草徑幽，佳人歸老傍汀洲。玉蟾露冷梁塵暗，芭蕉半卷西池雨，日暮門前雙白鷗。
寄舊同年 何扶
金榜題名墨尚新，今年依舊去年春。花間每被紅妝問，何事重來隻一人。
望九華山 柴夔
九華如劍插雲霓，青靄連空望欲迷。北截吳門疑地盡，惆悵舊遊無複到，會須登此出塵泥。
寄妾趙氏 房千里
鸞鳳分飛海樹秋，忍聽鐘鼓越王樓。只應霜月明君意，相如若返臨邛市，畫舸朱軒萬里遊。
早行 劉郇伯
鐘靜人猶寢，天高月自涼。一星深戍火，殘月半橋霜。客老愁塵下，蟬寒怨路傍。青山依舊色，宛是馬卿鄉。
句 劉郇伯
人生分外愁。（郇伯與范酂為友，酂得句雲：「歲盡天涯雨。」久而莫屬，郇伯云云，范甚賞之。見《北夢瑣言》）
贈成都僧 李章武
南宗尚許通方便，何處心中更有經。好去苾芻雲水畔，何山松柏不青青。
享太廟樂章 蕭仿
聖祚無疆，慶傳樂章。金枝繁茂，玉葉延長。海瀆常晏，波濤不揚。汪汪美化，垂范今王。
享太廟樂章 蕭仿
於鑠丕嗣，惟帝之光。羽鑰象德，金石薦祥。聖系無極，景命永昌。神降上哲，維天配長。
答楊尚書 柳棠
未向燕台逢厚禮，幸因社會接餘歡。一魚吃了終無愧，鶤化為鵬也不難。
席上戲東川楊尚書 柳棠
莫言名位未相儔，風月何曾阻獻酬。前輩不須輕後輩，靖安今日在衡州。
緱山月夜聞王子晉吹笙 鐘輅
月滿緱山夜，風傳子晉笙。初聞盈穀遠，漸聽入雲清。杳異人間曲，遙分鶴上情。孤鸞驚欲舞，萬籟寂無聲。此夕留煙駕，何時返玉京。唯愁音響絕，曉色出都城。